S-94/2018

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 20. febrúar 2018, á hendur Ó-kk-þgf Þ-kk-þgf Ó-kk-þgf, kt. 000000-0000, Víðihlíð 28, Reykjavík, fyrir fíkniefna- og tollalagabrot í Kópavogi með því að hafa föstudaginn 3. mars 2017 haft í vörslum sínum 9,14 g af marijúana, 27,23 g af amfetamíni, 10 ml af anabólískum sterum, sem ákærði vissi eða mátti vitað að væru ólöglega fluttir til landsins og 19 kannabisplöntur sem ákærði hafði ræktað um nokkurt skeið og til þess dags er lögregla fann þær við leit á heimili hans að Þverbrekku 2 og lagði hald á.

Telst þetta varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerðir nr. 232/2001 og nr. 848/2002 og 1. mgr. 171. gr., sbr. 169. gr., tollalaga nr. 88/2005.

Þess er krafist að ákærði verði dæmdur til refsingar, til greiðslu alls sakarkostnaðar, að framangreindir anabólískir sterar verði gerðir upptækir samkvæmt 3. mgr. 48. gr. lyfjalaga nr. 93/1993, 2. mgr. 68. gr. lyfsölulaga og 1. mgr. 181. gr. tollalaga nr. 88/2005 og jafnframt að ákærði verði dæmdur til að sæta upptöku á framangreindum fíkniefnum samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í október 1994. Samkvæmt framlögðu sakavottorði, dagsettu 19. febrúar 2018, var ákærði dæmdur í 30 daga fangelsi, skilorðsbundið til tveggja ára, fyrir fíkniefnalagabrot, með dómi Héraðsdómi Reykjavíkur, uppkveðnum 7. september 2016. Með brotum sínum nú hefur ákærði rofið framangreint skilorð og verður refsingin því tekin upp og ákærða gerð refsing í einu lagi, sbr. 60. og 77. gr. almennra hegningarlaga nr. 19/1940.

Með hliðsjón af framangreindu, greiðri játningu ákærða og sakarefni þessa máls þykir refsing ákærða hæfilega ákveðin fangelsi í 60 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa að haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru eru gerð upptæk til ríkissjóðs 9,14 g af marijúana, 27,23 g af amfetamíni, 10 ml af anabólískum sterum og 19 kannabisplöntur, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef lögmanns, 252.960 krónur, að meðtöldum virðisaukaskatti, og 173.656 krónur í annan sakarkostnað.

Af hálfu ákæruvaldsins flutti málið A-kvk-nf L-kvk-nf G-kvk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, Ó-kk-nf Þ-kk-nf Ó-kk-nf, sæti fangelsi í 60 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Upptæk eru gerð til ríkissjóðs 9,14 g af marijúana, 27,23 g af amfetamíni, 10 ml af anabólískum sterum og 19 kannabisplöntur

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef lögmanns, 252.960 krónur og 173.656 krónur í annan sakarkostnað.

L-kvk-nf R-kvk-nf S-kvk-nf